Odmevi, 7.1.2010


Naslov: Energetika v Posavju

T- Iz Posavja GORAN ROVAN /

X- Snemalec in montažer Jože Grajžl /

Posavje je in kot kaže bo tudi v bodoče vse pomembnejša energetska regija. V preteklem letu je začela poskusno obratovati tretja v verigi elektrarn na spodnji Savi – HE Blanca. Gradnja energetskega dela krške hidro elektrarne poteka za zdaj po planih, še vedno pa se še ni začela gradnja akumulacijskega bazena zanjo. Zatika se tudi pri sprejemanju državnega prostorskega načrta za HE Brežice in Mokrice.

T- BOGDAN BARBIČ /
X- direktor HE na spodnji Savi /

Nekako smo definirali obseg DPN in pričakujem tudi uspešen zaključek vsaj DPN za HE Brežice.

Lani je bilo dokončano 110 in 20 kilovoltno stikališče pri TE Brestanica, v njej naj bi v naslednjih letih zamenjali tri plinske turbine. Jedrska elektrarna je Upravi za jedrsko varnost že podala vlogo za podaljšanje življenjske dobe, tako da bi ta obratovala vse do leta 2043. V Gen energiji pa se intenzivno pripravljajo na gradnjo drugega bloka nuklearke in so že podali vlogo za energetsko soglasje zanj, seveda pa poprej opravili vrsto analiz.

T- JOŽE ŠPILER /
X- Gen energija /

V teh analizah smo obravnavali izgradnjo JE tretje generacije, ki ima pomembne izboljšave glede na drugo generacijo. Predvsem bi rad izpostavil možnost uporabe recikliranega goriva in pa s tem bistveno zmanjšanje visoko radioaktivnih odpadkov. Moč elektrarne, ki jo obravnavamo sega od 1100 do 1600 MW. To so pač projekti, ki se danes ponujajo na trgu tlačnovodnih jedrskih reaktorjev.

V Posavju doslej ni bilo večjih nasprotovanj zaradi energetskih objektov, saj predstavlja energetika zaposlitev za mnoge, pa tudi gospodarski rezultati bi bili brez energetskih družb zelo klavrni. In kako nanje gledajo Posavci?

T- URŠKA PRIBOŽIČ /

Mene nič ne moti. Dokler je, dokler jih rabimo, dokler nam, ne vem, ne moti me,no.

T- HRVOJE TEO ORŠANIČ /
Namreč Natura 2000 je evropski sistem varstva narave, ki je realen. Mi smo samo na to opozarjal, naletel na precej nerazumevanja, čudenja. So pa v ozadju energetike zelo močni lobiji. To je pa tudi res, ki dobro živijo od tega in se tudi požvižgajo na marsikaj.

T- ŽELJKO POVH /

Ja, dobro da delamo na obnovljivih virih, da bo malo bolj prijazno do okolja, vprašanje pa je, če je tisto vseskupi res, kar pravijo, ne, da solarne elektrarne da požrejo več energije kot jo pa na koncu čez življenjsko dobo dajo.

Krški župan Franc Bogovič je zdaj zadovoljen, da je vlada konec leta le sprejela državni prostorski načrt za odlagališče nizko in srednje radioaktivnih odpadkov. Že spomladi pa je opozarjal, da ni smotrno vlagati v šesti blok termo elektrarne Šoštanj. Podobnega mnenja je tudi direktor krške nuklearke Stane Rožman, ki se boji, da bi bila zaradi morebitnega financiranja te naložbe zmanjšana jedrska varnost v krški elektrarni.

